Fl-14 ta' Novembru 2016, il -Kunsill żied 17-il ministru u l-Gvernatur tal-Bank Ċentrali tas-Sirja mal-lista ta' dawk li jinsabu fil-mira tal-miżuri restrittivi tal-UE kontra r-reġim Sirjan minħabba li huma responsabbli għar-repressjoni vjolenti kontra l-popolazzjoni ċivili fis-Sirja, jibbenefikaw mir-reġim jew jappoġġawh, u/jew huma assoċjati ma' tali persuni. Din id-deċiżjoni ssegwi l-konklużjonijiet tal-Kunsill tas-17 ta' Ottubru 2016 u l-konklużjonijiet tal-Kunsill Ewropew tal-20 u l-21 ta' Ottubru 2016. Din id-deċiżjoni twassal biex l-għadd totali ta' persuni soġġetti għal projbizzjoni fuq l-ivvjaġġar ffriżar tal-assi minħabba r-repressjoni vjolenti kontra l-popolazzjoni ċivili fis-Sirja jsir 235. Barra minn hekk, 69 entità huma milquta mill-iffriżar tal-assi. B'mod aktar ġenerali, is-sanzjonijiet li huma attwalment fis-seħħ kontra s-Sirja jinkludu embargo fuq iż-żejt, restrizzjonijiet fuq ċerti investimenti, iffriżar tal-assi tal-bank ċentrali Sirjan ġewwa l-UE, restrizzjonijiet fuq l-esportazzjoni ta' tagħmir u teknoloġija li jistgħu jintużaw għal repressjoni interna kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjonijiet telefoniċi jew bl-internet. Dawn il-miżuri ġew estiżi l-aħħar fis-27 ta' Mejju 2016 u jibqgħu fis-seħħ sal-1 ta' Ġunju 2017. L-UE tibqa' impenjata biex issib soluzzjoni dejjiema għall-konflitt fis-Sirja, peress li m'hemm l-ebda soluzzjoni militari għall-gwerra ċivili Sirjana. L-UE tinsab determinata li ssalva l-ħajjiet u ser tkompli l-isforz diplomatiku u umanitarju intensiv tagħha biex twassal l-għajnuna f'Aleppo u kull fejn ikun meħtieġ, u biex tevakwa l-midruba. L-atti legali adottati mill-Kunsill, inkluż l-ismijiet tal-persuni kkonċernati, huma ppubblikati fil-Ġurnal Uffiċjali tal-14 ta' Novembru 2016. Ġurnal Uffiċjali tal-14 ta' Novembru 2016 Konklużjonijiet tal-Kunsill dwar is-Sirja Adozzjoni ta' miżuri ristrettivi tal-UE - 'sanzjonijiet' Relazzjonijiet tal-UE mas-Sirja (SEAE) Ara l-paġna tal-laqgħa